夜發白碑
作者：劉摯
朝代：宋

paragraphs: 晝行苦炎蒸，秣馬戒夜發。
清夢失歸路，微風弄纖葛。
星疏天無雲，獨有亭午月。
太空生白煙，浩蕩萬里闊。
細碎草木香，淋漓露氣滑。
戚戚寒蟲聲，逐馬不暫歇。
我行何區區，無乃害慵拙。
傳聞猛虎多，宵路時出沒。
四顧林莽中，精靈動毛髪。
求全得憂虞，禍毎乘所忽。
君子審重輕，無勞避途暍。